Образложење награђених радова

Студенти који су освојили **прво место**: Александар Давидовић и Тамара Орловић.

* **Александар Давидовић**, студент Високе пословне школе у Новом Саду обрадио је тему **Култура сећања: слобода и национални идентитет.** Александар је лепо приказао значај наше историје и сећања на све пале јунаке који су бранили нашу земљу. Рад одише топлином, хришћанским праштањем, али и чојством.

Елементи из есеја: „Стоичка је та борба да сачувамо слику нашег колективног трајања, храброг, снажног и борбеног. Готово да нема генерације која није осетила мирис смрти, запаљених огњишта и расејаних породица. Чини се да што више стремимо као народ слободи и истинском миру, он нам све више одмиче и изгледа понекад да јуримо за донкихотовским ветрењачама. Облак несигурности често наткриљује снове о слободном и мирном животу на непрегледној војвођанској равници, плодним мачванским пољима или кршним пределима Таре, Копаоника или Златибора. Ма колико се лепоте слило у ту дивну земљу, увек на њу вреба нека ''звер'', оличена у разним мрзитељима. Народ смо који воли, пати, бори се, прашта, трага за бољим у себи и у другима. Такво је наше национално биће од постанка до данас. Признајемо да на том путу нисмо безгрешни, али јесмо самокритични, сагледавамо себе, трудимо се да будемо бољи, да се дижемо и онда када смо пали. Слобода нам је света и важна , важнија од оне корице хлеба коју у зноју лица свог и жуљевитих руку доноси ратар, за њу живимо и умиремо, њој се радујемо, с ње страдамо. Из срца и душе грлимо сву нашу расточену српску земљу.“

* **Тамара Орловић** из Зубиног Потока, са Косова и Метохије, студент Филозофског факултета у Косовској Митровици израдила је есеј на тему **Култура сећања: слобода и национални идентитет.** Ауторка је подсетила на судбину свих нас који смо рођени као Срби. Подсетила нас је на цену наше слободе, односно да нас она радује, али истовремено пече и боли. Есеј одише патриотизмом и подсећа нас на дечански завет где сваки камен и фреске памте нашу историју и причају истину, подсећајући нас на Грачаницу, Високе Дечане, Пећку Патријаршију, Богородицу Љевишку, Зочиште. Све док има ко да се прекрсти у име Лазара и Милоша који се рађају и који ће се тек рађати, наш завет је да се боримо за сваки педаљ наше свете земље како би спремни дочекали будућност уз васкрсење Космета.

Добитници прве награде Александар Давидовић и Тамара Орловић су у својим радовима искрено, и дубоко емотивно дали своја виђења културе сећања и појмова слободе и националног идентитета као камена међаша сваког народа који држи до себе, до своје прошлости и традиције. Њихов стил писања и језик су веома разумљиви и јасни.

Студенти који су освојили **друго место**: Лазар Букумировић и Миља Марјановић.

* **Лазар Букумировић** студент четврте године Српске књижевности и језика на Филозофском факултету, Универзитета у Новом Саду написао је есеј на тему **Вештачка интелигенција и образовање у 21. веку** у којем пружа критички осврт на вештачку интелигенцију и њене ефекте позивајући се на основни циљ образовања. Његов стил писања је динамичан и надахнут осећањем друштвене одговорности. Студент показује бојазан да вештачка интелигенција може да доведе до акритичности и аисторичности и да претвори ђаке у моделиране потрошаче, уколико се образовање репродукује искључиво од стране алгоритама који раде на основу задате базе података. Студент указује да је потребно да сачувамо критички став према овој савременој технологији и да упркос њеним краткорочним корисностима не изгубимо из вида друштвену корисност као дугорочни циљ.
* **Миља Марјановић** из Приједора је студент Факултета техничких наука. Израдила је есеј на тему **Култура сећања: слобода и национални идентитет.** Студенткиња је јасно одговорила на тему, осврћући се наоно што нас одређује. Односно, ко смо то ми? Јер, оно што смо сада јесмо захваљујући ономе што смо постојали у прошлости**.** Мудри памте Дучића, Кочића, Мишића, Шантића, Принципа, Андрића, Бећковића, Ђоковића, Немањића, Теслу, Пупина, Петровића.., као и многе друге који су пролили крв за слободу и чијим делима и речима Србија остаје да живи вечно.

Миља Марјановић је у свом есеју истакла значај традиције, просвете и културе у очувању српског националног идентитета управо на трагу умног Стојана Новаковића који је још почетком 20. века писао да се српство најефикасније брани „књигом и пером“. Такође, указала је и на фаталну погубност регионалне подељености која као усуд, вековима прати српски народ и штети његовом напретку у сваком погледу.

Студенти који су освојили **треће место:** Сара Радојевић и Богољуб Андрејевић

* **Сара Радојевић**, студенткиња Факултета политичких наука Универзитета у Београду је израдила есеј на тему **Култура сећања: слобода и национални идентитет** у којем је на методолошки, веома вешто постављен начин представила значај културе сећања, најпре кроз уводни део, где је образложен основни концепт, затим следе делови есеја у којем је понуђен осврт на социјалну конструкцију прошлости, форме колективног сећања, варијанте културног памћења, културни идентитет и политичку имагинацију. На крају, студенткиња је изнела закључак да су идентитетска, етничка и национална питања жив процес који је склон редефинисањима и редизајнирањима, те да ова питања не застаревају и изискују константну пажњу.
* **Богољуб Андрејевић,** студент Факултета медицинских наука у Крагујевцу, писао је на тему **Вештачка интелигенција и образовање у 21. веку.** Студент се приликом израде есеја служио AI алатима и показао је на свом примеру практичну употребу вештачке интелигенције у образовању пружајући општи теоријски приказ истраживане теме.